תבנית:אישיות משחק כדורגל

רועי בר-נתן, שגית סול ואדיר מילר ב"דומינו גרוס", 1999
**אדיר מילר** (נולד ב-16 ביוני 1974) הוא שחקן, קומיקאי, תסריטאי, במאי, סטנדאפיסט ומנחה טלוויזיה ישראלי. זוכה פרס אופיר לשנת 2010 על תפקידו בסרטו של אבי נשר "פעם הייתי", פרס האקדמיה הישראלית לטלוויזיה ופרס אמי האירופאי על הסדרה הקומית שיצר וכתב, "רמזור".

ביוגרפיה
--------

מילר נולד למריאן, שעבדה כמורה, וליואל, מהנדס במקצועו, שניהם ניצולי שואה ילידי הונגריה, ולו שלושה אחים. נולד, גדל והתחנך בחולון. בוגר תיכון קוגל. את שירותו בצה"ל עשה ביחידה 8200 של חיל המודיעין כמפקד מחלקה. בשנת 1998 למד תקשורת ב"מכללה למינהל" בקמפוס הישן בתל אביב. עבד בחברת ביטוח וכדייל באל על.

את דרכו כאמן סטנד-אפ החל מילר זמן קצר לאחר סיום שירותו הצבאי, עת נהג להופיע ב"צוותא 2". הוא עבד כ"מחמם קהל" בתוכניות הטלוויזיה "לילה גוב" וב"זהו זה!".

### טלוויזיה

בשנת 1999 הופיע בסדרת הטלוויזיה "דומינו", לצד אסי כהן, גורי אלפי וקומיקאים נוספים. עם סיום הפקת התוכנית, הוא החל להופיע במופע בידור בשם "אפקט הדומינו" ובתוכניתו של דודו טופז "הראשון בבידור", ששודרה בערוץ 2. בשנת 2000 החל להופיע במופע הומור משלו בשם "אדיר מילר" ובפינת ההומור בתוכנית האירוח "יאיר לפיד", ששודרה בערוץ 2.

בשנים 2002–2004, הגיש מילר את תוכנית האירוח ההומוריסטית "ערב אדיר" ואף היה שותף מרכזי לכתיבתה.

בשנת 2005 הנחה והשתתף בתוכנית "הסרט שלנו" ובתוכנית הסאטירה "היכל התרבות", אותה יצר ובה הופיע יחד עם שלישיית מה קשור.

בשנת 2007 הנחה טקס פארודי בשם "משפט הזהב", שבו הוענקו פרסים למשפטים "המבריקים" ביותר של השנה. כמו כן, התארח בפרק בסדרה הקומית של שידורי קשת - "אמא'לה", בכיכובה של אורנה בנאי.

בשנים 2008 עד 2014 גילם מילר את דמותו של אמיר רוזנר בקומדיית המצבים "רמזור", אותה יצר מילר ואף כתב אותה לצד רן שריג עבור שידורי קשת. הסדרה עוסקת בשלושה חברים כבני 30 ובתחילתה אחד מהם מצוי בזוגיות, השני הרווק והשלישי נשוי פלוס אחת. בסדרה כיכבו לצדו ליאור כלפון ונירו לוי. בשנת 2010 זכתה הסדרה "רמזור" בפרס האקדמיה לטלוויזיה בקטגוריית "הסדרה הקומית הטובה ביותר" והייתה גם לסדרת הטלוויזיה הישראלית הראשונה שזוכה בפרס אמי הבינלאומי בקטגוריית "הקומדיה הטובה ביותר".

בשנת 2015 גילם את התפקיד הראשי בסדרת המתח של HOT "הצורף".

ביוני 2016 זכה בתואר "הקומיקאי המצחיק ביותר בישראל" בתחרות של ידיעות אחרונות. באותה שנה זכה גם בפרס "מצחיקן השנה" בטקס נבחרי הילדים 2016 של ערוץ הילדים.

בשנים 2016 עד 2022 גילם מילר את עצמו בקומדיית המצבים "צומת מילר", אותה גם יצר וכתב.

בשנת 2018 זכה מילר במקום הראשון בתחרות "בדרן ה-70" של עיתון ידיעות אחרונות בה נתבקשו קוראי העיתון להצביע ולדרג את הבדרן האהוב עליהם ביותר ב-70 שנות מדינת ישראל.

במרץ 2020, בשל התפרצות נגיף הקורונה בישראל והאיסור על התקהלויות, מילר הקליט מופע סטנד-אפ חדש ששודר בערוץ 12 ונגע בנושאים הקומיים הקשורים לקורונה. בשנה זו קיבלה גם החברה שלו מענק של 368 אלף שקל מרשות המיסים, ובהמשך נדרשה החברה להחזיר את רוב הסכום.

מילר משמש כפרזנטור של מכבי שירותי בריאות.

### תיאטרון

בשנת 2006 הופיע במחזמר "הלהקה" בתפקיד פול אביב, אותו שיחק במקור בסרט הקולנוע טוביה צפיר. מילר זכה עבור תפקידו זה בפרס מצטיין הבימה לשנת 2007.

בשנת 2009, הופיע מילר בתפקיד ראשי לצד דבורה קידר בהצגה "החותנת" בתיאטרון הבימה, בנוסח עברי מאת רשף לוי.

### קולנוע

בשנת 2007, שיחק בסרטו של אבי נשר "הסודות".

בשנת 2010, גילם את ניצול השואה יענקל'ה ברייד בסרטו של אבי נשר "פעם הייתי" וזכה עליו בפרס אופיר לשחקן הראשי הטוב ביותר בטקס פרסי האקדמיה לקולנוע ה-21 במספר. בנוסף זכה מילר בפרס מבקרי הקולנוע לשנת 2010 על תפקידו בסרט זה.

בשנת 2013 שיחק בסרטו של אבי נשר "פלאות", חוקר פרטי חמור-סבר בשם יעקב גיטיס.

בשנת 2022 שיחק את אבינועם בסרטו הקצר של נוני גפן "דניאל".

בשנת 2023 שב לשתף פעולה עם אבי נשר בסרטו "גן קופים", שם גילם את דמותו של אמיתי קריב, סופר ערירי שנלחם על מעמדו בעולם הספרות.

חיים אישיים
-----------

מילר נשוי לשלי מילר (כספי), מנחה ומאמנת קבוצות הורים ומטפלת משפחתית במכון אדלר, ואב לשתי בנות ובן. הם מתגוררים בגבעתיים.

פילמוגרפיה
----------

| שנה | פרויקט | דמות | הערות |
| --- | --- | --- | --- |
| סרטים |
| 2003 | לא נפסיק לצחוק | סטנדאפיסט | סרט טלוויזיה בערוץ 2 |
| 2007 | הסודות | ינקי מייזליש | סרט קולנועמועמד לפרס אופיר לשחקן המשנה הטוב ביותר (2007) |
| 2010 | פעם הייתי | יענקל'ה ברייד | סרט קולנוע**זוכה** פרס אופיר לשחקן הראשי הטוב ביותר (2010) |
| 2013 | פלאות | יעקב גיטיס | סרט קולנוע |
| **2023** | גן קופים | אמיתי קריב | סרט קולנוע |
| טלוויזיה |
| 1996 | פלטפוס |  | תפקיד אורח |
| 1999–2000 | דומינו | דמויות שונות |  |
| 2000–2001 | הראשון בבידור | דמויות שונות |  |
| יאיר לפיד | — | פינה קומית |
| 2002 | שידורי המהפכה | רופא Eערס | תפקיד אורח; גם תסריטאי |
| 2002–2004 | ערב אדיר | — | מנחה |
| 2004 | השיר שלנו | בתפקיד עצמו | תפקיד אורח |
| 2004–2006 | משחק מכור | — | פאנליסט אורח |
| 2005 | היכל התרבות | דמויות שונות | מנחה; גם תסריטאי |
| 2006 | שניים | — | משתתף |
| 2007 | אמא'לה | שרון | תפקיד אורח |
| 2008 | דוקוסלב | — |  |
| 2008–2014 | רמזור | אמיר רוזנר | גם תסריטאי**זוכה** פרס אמי הבינלאומי לסדרה הקומית הטובה ביותר (2010) |
| 2009 | מועדון לילה | — | משתתף אורח |
| 2010 | שבת צחוק | — | משתתף אורח |
| 2015 | הצורף | ארי מילוס |  |
| 2016–2022 | צומת מילר | אדיר מילר | גם במאי ותסריטאימועמד לפרס האקדמיה הישראלית לטלוויזיה – השחקן הטוב ביותר בסדרה קומית (2016, 2019)מועמד לפרס האקדמיה הישראלית לטלוויזיה – שחקן ראשי בסדרת דרמה קומית וקומדיית מצבים (2022)מועמד לפרס האקדמיה הישראלית לטלוויזיה – בימוי בסדרת דרמה קומית וקומדיית מצבים (2022)מועמד לפרס האקדמיה הישראלית לטלוויזיה – תסריט בסדרת דרמה קומית וקומדיות מצבים (2022) |
| 2017 | ערוץ 2 - השידור האחרון בהחלט | — | משתתף אורח |
| 2020 | ערב הסטנדאפ הגדול | — | משתתף אורח |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אדיר מילר** |
| ויקישיתוף תמונות ומדיה בוויקישיתוף: **אדיר מילר** |

* אדיר מילר, במיזם "אישים" לתיעוד היצירה הישראלית
* אדיר מילר, במסד הנתונים הקולנועיים IMDb (באנגלית)
* אדיר מילר, באתר "אידיבי", מאגר הידע העברי לקולנוע ישראלי ועולמי
* אדיר מילר, באתר ספר הקולנוע הישראלי
* אדיר מילר, בארכיון הבימה
* רינת גור-נחום, בשבילי הכוכב זה אתה, באתר ynet, 7 באוגוסט 2002
* רותה קופפר, מר ישראל, באתר הארץ, 21 במרץ 2008
* הדס בשן, העצמה גברית, באתר ynet, 29 ביולי 2009
* רז שכניק, הצחקתם אותנו, באתר ynet, 10 ביוני 2016
* פגישה עם רוני קובן עונה 7 | פרק 7 - אדיר מילר
* סרטונים אדיר מילר בשיחה עם נתנאל סמריק, בערוץ גל"ץ, אוקטובר 2022

הערות שוליים
------------

1. ↑  אדיר מילר על הוריו ניצולי השואה: "אמא סיפרה, מאבא הייתי צריך לדלות בכוח", באתר ‏מאקו‏, 12 באפריל 2018
2. ↑  אתר למנויים בלבד רז שכניק, אדיר מילר: העולם מצחיק, באתר "ידיעות אחרונות", 8 באפריל 2018
3. ↑  רינת גור-נחום, בשבילי הכוכב זה אתה, באתר ynet, 7 באוגוסט 2002
4. ↑  אלה לוי-וינריב, ‏אדיר מילר ישיב לרשות המסים מענקי קורונה של כ-400 אלף שקל, באתר גלובס, 21 בפברואר 2022
5. ↑  פרס אופיר לסרט "הממונה על משאבי אנוש", באתר ynet, 21 בספטמבר 2010

  


| פרס אופיר לשחקן הראשי הטוב ביותר |
| --- |
| 1990–2010 | משה איבגי (1990) • אריה מוסקונה (1991) • שולי רנד (1992) • שאול מזרחי (1993) • שמיל בן ארי (1994) • משה איבגי (1995) • עמוס לביא (1996) • אסי דיין (1997) • יורם חטב (1998) • ניר לוי (1999) • אקי אבני (2000) • ליאור אשכנזי (2001) • זאב רווח (2002) • אריה אליאס (2003) • שולי רנד (2004) • אורי גבריאל (2005) • אסי דיין (2006) • ששון גבאי (2007) • מיכאל מושונוב (2008) • סשה אבשלום אגרונוב (2009) • אדיר מילר (2010) |
| 2011 ואילך | שלמה בראבא (2011) • רועי אסף (2012) • מכרם ח'ורי (2013) • זאב רווח (2014) • רועי אסף (2015) • מוריס כהן (2016) • ליאור אשכנזי (2017) • נוה צור (2018) • ערן נעים (2019) • שי אביבי (2020) • אלכס בכרי (2021) • ששון גבאי (2022) • רועי ניק (2023) |


|  |  |  |
| --- | --- | --- |
| **הקודם**:**–2015: טום באום** | **פרס נבחרי הילדים למצחיקן השנה**  **2003: אדיר מילר  2016: אדיר מילר**  | **הבא**:**2004: מיקי גבע–** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007570708705171
* GND: 1032541288
* ISNI: 0000 0001 0730 8487
* LCCN: no2010191608
* SNAC: w64t9rs5
* VIAF: 159944275
* WorldCat: lccn-no2010191608

 |